b'\n_START_ARTICLE_\nFluorietikkahappo\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa fluorietikkahappo on v\xc3\xa4rit\xc3\xb6nt\xc3\xa4 kiteist\xc3\xa4 ainetta. Yhdiste liukenee kuumaan veteen ja orgaanisiin liuottimiin, kuten etanoliin. Fluorietikkahapon happovakion arvo on 2,2\xc2\xb710\xe2\x81\xbb\xc2\xb3 mol/dm\xc2\xb3 ja se on elektronegatiivisen fluoriatomin aiheuttaman induktiivisen efektin vuoksi etikkahappoa vahvempi happo. Fluorietikkahapon reaktiot ovat tyypillisi\xc3\xa4 karboksyylihapoille._NEWLINE_Fluorietikkahappo on eritt\xc3\xa4in myrkyllist\xc3\xa4. Sit\xc3\xa4 esiintyy v\xc3\xa4hint\xc3\xa4\xc3\xa4n 24 myrkyllisess\xc3\xa4 kasvilajissa, muun muassa etel\xc3\xa4afrikkalaisessa Dichapetalum cymosum -lajissa, josta sit\xc3\xa4 eristettiin ensimm\xc3\xa4isen kerran, ja er\xc3\xa4iss\xc3\xa4 australialaisissa kasveissa. Fluorietikkahapon myrkyllisyys perustuu siihen, ett\xc3\xa4 se muodostaa fluoriasetyylikoentsyymi-A:ta ja siit\xc3\xa4 edelleen sitraattisyntaasin katalysoimana fluorisitruunahappoa (C\xe2\x82\x86H\xe2\x82\x87FO\xe2\x82\x87). Fluorisitruunahappo est\xc3\xa4\xc3\xa4 akonitaasin toiminnan, mink\xc3\xa4 vuoksi elimist\xc3\xb6n sitruunahappopitoisuus kasvaa ja sitruunahappokierto estyy. Myrkytyksen oireita ovat ysk\xc3\xa4, pahoinvointi, vatsakivut ja kouristukset. Fluorietikkahapolle altistuminen voi johtaa kuolemaan. Fluorietikkahappo on my\xc3\xb6s eritt\xc3\xa4in sy\xc3\xb6vytt\xc3\xa4v\xc3\xa4\xc3\xa4.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nFluorietikkahappoa voidaan valmistaa k\xc3\xa4sittelem\xc3\xa4ll\xc3\xa4 sen natriumsuolaa natriumfluoriasetaattia rikkihapolla. Toinen tapa syntetisoida yhdistett\xc3\xa4 on jodietikkahapon ja elohopea(II)fluoridin v\xc3\xa4lisell\xc3\xa4 reaktiolla ja muodostuneen tuotteen hydrolyysill\xc3\xa4. Sit\xc3\xa4 voidaan valmistaa my\xc3\xb6s hapettamalla fluorietanolia._NEWLINE_Fluorietikkahappoa, sen natriumsuolaa ja metyyli- ja etyyliestereit\xc3\xa4 voidaan k\xc3\xa4ytt\xc3\xa4\xc3\xa4 rodentisideina erityisesti rottien h\xc3\xa4vitt\xc3\xa4miseen.'